**Katolikus Iskolák Diák Sportszövetsége**

**Zárszámadó közgyűlése**

Budapest 2021. május

**Tisztelt Közgyűlés!**

**Bevezetés**

Ez az év rendkívüli volt mindannyiunk életében. A 2020-as évben a COVID-19 járvány ellehetetlenítette a célszerinti működésünket a 2020. márciusi korlátozásoktól. Az iskolai diáksport korlátozása, a versenyszervezések átalakulása nem adott alkalmat arra, hogy az általunk fontosnak tartott elveket megvalósítva versenyeket szervezhessünk. Főként nem olyanokat, amelyekben megvalósulhatott volna az, amit a KIDS 1993 óta vall. Ahol a sport és a közösségi nevelés egyaránt teret nyer. „Győzni, de nem mindenáron”, ebben az évben, márciustól annyit jelentett számunkra, hogy elengedjük ebben a helyzetben a korábbi programjainkat. Mivel fontos célunk, hogy a KIDS kupa a katolikus iskolák versenyzői, diákjai számára valódi ünnepet jelentsenek és túlmutassanak egy hagyományos sportverseny keretein, nézők, szülők, találkozások nélkül nem láttuk értelmét a versenyszervezésnek.

**Ez évi tevékenységeink, versenyszervezés**

Ez évi tevékenységünket a megtartás, forrásteremtés, pályázati tevékenység, adminisztráció megszilárdítása és előzetes beszerzések jellemezték. Mivel a versenyszervezés nem a megszokott módon alakult. Csak három versenyt tudtunk megtartani. A februári **tornaversenyt,** amelyen **30 lány és 18 fiú csapat** vett részt. A Magyar Torna Szövetségnek köszönhetően ismét a Nemzeti Tornacsarnok adott otthont a versenynek. A mintegy 300 résztvevő színvonalas körülmények között versenyezhetett.  Minden diák ajándékkal távozott a versenyről! A versenyen megnyitóján átadtuk a 26. KIDS kupa legaktívabb iskolájának járó kupát, és Decathlon utalványt a felkészítő tanároknak. Egy új díjat is alapítottunk, a legaktívabb diák részére, ami először került átadásra. Ezt egy olyan diák kapta, aki 12 éven át, 6 különböző sportágban is részt vett a KIDS versenyein. A legeredményesebb iskola is kupát, és tanárai utalványt kaptak.

Két kisebb versenyünkre is sor került, az **asztalitenisz és a sakkversenyre**. Ezeken a versenyeinken összesen **100 diák** vett részt.

A versenyszervezés fedezetét a befizetett tagdíjak és a pályázati források jelentették.

**Források, bevételek és lehetőségek**

Ebben az évben felére csökkentettük a tagdíj mértékét, tekintettel a versenyek alacsony számára. Néhány iskola nem vállalta az idei tagságot, a tagdíj befizetéssel. Ezért csökkent a tagdíj bevétel 1,8M-ra ebben az évben. Jelenleg 59 tagiskola fizetett, 8 taggal csökkent a taglétszám.

A pályázati források szerencsére nem csökkentek, és a tartalékalaphoz sem kellett hozzányúlni. Ebben az évben jelentős tartalék képzésére nyílt lehetőség, illetve megvan a fedezete a jövő évi versenyeknek, és a stabil működésnek. A szövetség működéséhez a NEA komoly támogatást biztosított, ami lehetővé teszi az iroda fenntartását, és az adminisztrációs költségek fedezését. Sikerült a GYIA pályázatán is nyernünk, és az EMMI már állandónak mondható pályázati forrása is rendelkezésre állt.

***NEA: (***NEA-MA-20-O-V) 3,2M

***EMMI: (***565-2/2020) 0,8M

***GYIA:*** (IFJ-GY-20-A) 0,5M

**Ezen összegek teljes felhasználására nem került sor, mivel a versenyek elmaradtak. Egyedül az EMMI-s pályázat zárult le, és került elszámolásra, a többi határidejét meghosszabbították, így 2021-ben felhasználhatjuk versenyszervezésre.**

A KIDS iroda és a FISEC tagság költségeit pályázati forrásból finanszíroztuk, a tagdíjbevételekből a működésre nem költöttünk.

**Összefoglalás**

Az elmúlt tanévi versenyeket értékelve külön köszönet mondunk Váci Piarista Gimnázium igazgatójának Kalász Ákosnak, és testnevelőtanárának Szeri Eleonórának, akik biztosították az asztalitenisz verseny színvonalas lebonyolításának lehetőségét. A sakkverseny helyszínének biztosításáért Sebes Péter az V. István Katolikus Szakgimnázium és Gimnázium, Árpád-házi Szent Margit Általános Iskola, Óvoda igazgatójának és Pribojszkiné Emri Gabriellának is köszönetet mondunk!

**Nagy hálával tartozunk Bereczky Juditnak, aki főtitkárként, utolsó napjait is a KIDS ügyének szentelte. Halála nagy űrt hagyott a szervezetben, hiánya pótolhatatlan!**

**Tervek a 2021/22-es tanévre:**

A járványhelyzet miatt tavaszi versenyekre nem készültünk, hanem 2021/22-es tanév őszén szeretnénk megtartani októberben a versenyeket Kecskeméten. Főként jambori jellegű versenyre készülünk. Közösségi élményt szeretnénk nyújtani a diákoknak. A pályázati pénzek miatt, tervezünk egy sportnapot decemberre, a téli komplex helyett.

A KIDS által támogatott versenyek lehetőségét megtartjuk, ehhez lehet terveket, igényeket benyújtani. Az iskolák által szervezett, regionális és több iskolát érintő versenyeket éremmel, kupával, oklevéllel, és 20000 FT költségtámogatással is tudjuk segíteni.

Készülünk a 2022-es FISEC versenyre is, csapatokat és egyéni versenyzőket úszás, atlétika, tenisz sportágakban szeretnénk nevezni. Ehhez támogatókat, pályázati forrást keresünk. A verseny Klagenfurtban lesz.

Kérem a Tisztelt Közgyűlést, hogy a szövetség éves szakmai beszámolóját, melyet a KIDS elnöksége jóváhagyott, fogadja el.

Budapest, 2021-05-12. Magó Kinga

szakmai alelnök